PAGE  
	[image: image1.png]



	
	

[image: image2.jpg]a°
i X

3alUTUTHUK rpahaHa
Zastitnik gradana






	РЕПУБЛИКА СРБИЈА
ЗАШТИТНИК ГРАЂАНА
114 - 4585/12
Б е о г р а д
	
	

	дел. 24401      датум 24.06.2015.
	
	



	МОДЕЛ ЗАКОНА О ДРЖАВНОЈ ПОМОЋИ ПОСЛЕ ЕЛЕМЕНТАРНЕ НЕПОГОДЕ


   Београд, јун 2015.
МОДЕЛ ЗАКОНА

О ДРЖАВНОЈ ПОМОЋИ ПОСЛЕ ЕЛЕМЕНТАРНЕ НЕПОГОДЕ

ПРЕДМЕТ ЗАКОНА

Члан 1.

Овим законом се уређује пружање државне помоћи грађанима који су претрпели материјалну штету услед елементарних непогода. 

Под грађанином, у смислу овог закона, подразумева се свако физичко лице са пребивалиштем на територији Републике Србије, укључујући и апатриде са уређеним статусом, особе које су поднеле захтев за азилом у Републици Србији, избеглице и друге особе под посебном заштитом.

Материјална штета у смислу овог закона подразумева физичко оштећење или уништење непокретних или покретних ствари на територији Републике Србије у својини грађана које служе за задовољење свакодневних људских потреба, а које је настало као непосредна последица елементарне непогоде.

Овим чланом је дефинисан предмет закона. Дакле, ради се о „обичној штети“  коју су претрпели грађани на покретним и непокретним стварима којима се служе у свакодневном животу, односно, овим чланом су искључене покретне и непокретне ствари које служе за обављање привредне делатности, као и „нематеријална штета“ и „измакла корист“ (чл. 155. Закона о облигационим односима). Такође, овим чланом је утврђено да право на државну помоћ имају и страни држављани који имају пребивалиште у Републици Србији. Грађанин који има право на накнаду штете по основу уговора о осигурању има право и на државну помоћ после елементарне непогоде, под истим условима као и други грађани.
РАВНОПРАВНОСТ ГРАЂАНА 

Члан 2. 

Сваки грађанин остварује право на државну помоћ за случај елементарне непогоде под условима и у поступку прописаним овим законом, равноправно са другим грађанима и без дискриминације по било ком основу.

Не сматра се дискриминацијом примена законом прописаних мера ради заштите посебно рањивих група и грађана.

У обављању послова из овог закона надлежни органи ће се посебно старати о остваривању принципа родне равноправности, а нарочито водити рачуна да ни једна одлука, мера или радња не подстиче или доводи до неповољнијег положаја жена. 

У редоследу решавања захтева и доделе државне помоћи предност ће имати грађани са инвалидитетом, корисници социјалне помоћи, самохрани родитељи, грађани ромске националности и незапослени.

Орган који прима захтеве за државну помоћ дужан је да пружи сваку неопходну помоћ неуким грађанима у подношењу захтева и буде им доступан.

ЈАВНОСТ

Члан 3. 

Не може се ограничити или искључити слободан приступ јавности подацима који се односе на врсту и висину штете, поступке за доделу помоћи, кориснике помоћи, висину и врсту помоћи, донације, давања из буџета, хуманитарну помоћ и друга питања која се односе на државну помоћ грађанима након елементарне непогоде.

Подаци о корисницима помоћи дају се тако да се омогући њихова идентификација, а заштите подаци о личности који нису неопходни да би се остварило право јавности да зна.

ЕФИКАСНОСТ И ЕКОНОМИЧНОСТ

Члан 4.

Надлежни органи у поступку државне помоћи дужни су да се у раду руководе начелом ефикасности и економичности, тако да сваку радњу предузимају без одлагања, а најкасније у прописаном року и уз најмање могуће трошкове за орган и странку.

Службено лице које у поступку државне помоћи поступа неефикасно и неекономично чини тежу повреду радне дужности.

САВЕСНОСТ И ПОШТЕЊЕ

Члан 5.

Сви учесници у поступку давања државне помоћи су дужни да поступају у складу са начелом савесности и поштења што подразумева пре свега давање истинитих исказа и савесно утврђивање одлучујућих чињеница.

ЕЛЕМЕНТАРНА НЕПОГОДА

Члан 8.

Елементарна непогода у смислу овог закона је изненадни догађај узрокован дејством природних, техничко-технолошких или биолошких сила, који изазове материјалну штету која превазилази 10% бруто друштвеног производа у јединици локалне самоуправе за претходну годину, прекида нормално одвијање живота у заједници и природној средини и узрокује  у мери која прелази нормалну способност појединаца и локалне заједнице да се опораве без помоћи државе који је као елементарну непогоду утврдила Влада Републике Србије.
Елементарне непогоде су посебно земљотреси, поплаве, клизишта, суше, олује, пожари, епидемије, епизоотије, техничко – технолошки акциденти и други слични догађаји.  

Изузетно, Влада може одлучити о државној помоћи и када је проузрокована штета мања од 10% бруто друштвеног производа у јединици локалне самоуправе када за то постоје посебно оправдани разлози.

Овим чланом је одређено шта се сматра елементарном непогодом системом отворене енумерације. Саме дефиниције појединих догађаја који представљају елементарну непогоду нису дате јер се налазе у секторским законима и другим прописима.

Ставом 3. овог члана је утврђено шта се сматра штетом већег обима односно елементарном непогодом у смислу овог закона, те се предвиђа да је у питању штета која је већа од 10% бруто друштвеног производа за претходну годину у јединици локалне самоуправе. Овај услов је преузет из Закона о коришћењу средстава за санацију и заштиту од елементарних непогода који у члану 4. предвиђа да се „штетом већег обима подразумева штета проузрокована елементарним непогодама чији износ прелази 10% националног дохотка оствареног на територији општине у претходној години“.

Наравно, могуће је и на другачији начин поставити овај услов за одређивање висине штете, нпр. везивањем за буџет јединице локалне самоуправе, односно за пројектоване приходе. У сваком случају, известан услов за пружање државне помоћи је потребан и он мора да означи границу испод које се сматра да је  јединица локалне самоуправе способна да сама, из својих средстава, санира последице елементарних непогода и пружи адекватну помоћ грађанима. Наиме, у складу чланом 70. Закона о буџетском систему, јединица локалне самоуправе у буџету планира средства сталне буџетске резерве у висини до 0.5% укупних прихода и примања од продаје нефинансијске имовине за буџетску годину, за потребе отклањања последица ванредних околности односно елементарних непогода.

На крају предвиђено је и да Влада може одлучити да се да државна помоћ, односно примене одредбе овог Закона и у случају када је процењена штета мања од 10% бруто друштвеног производа у јединици локалне самоуправе када за то постоје оправдани разлози. У питању су разлози који јасно указују на немогућност јединице локалне самоуправе да сопственим средствима помогне грађанима који су се нашли у стању социјалне угрожености услед дејства елементарне непогоде. Прописивање овакве правне могућности за Владу представља, не само један од инструмената за ублажавања разлика које постоје између економски развијених и неразвијених јединица локалне самоуправе, већ и вид додатне солидарности. 

УСЛОВИ ЗА ДРЖАВНУ ПОМОЋ

Члан 9. 

Услови за добијање државне помоћи су:

1. Да је настала штета непосредна последица елементарне непогоде

2. Да је штета пријављена у складу са законом

3. Да је штету претрпело лице из члана 1. става 2. овог закона

4. Да је оштећена или уништена ствар неопходна за задовољење основних животних потреба

5. Да су испуњени други услови у складу са овим Законом

Наведени услови морају бити кумулативно испуњени.

Овим чланом су утврђени услови који морају бити испуњени да би се остварило право на државну помоћ. Они подразумевају да је штета последица елементарне непогоде у складу са одредбама овог Закона, да је пријављена те да оштећени има пребивалиште у Републици Србији, као и други услови који произилазе из одредби овог Закона. Посебно треба обратити пажњу на услов који се односи на то да је уништена или оштећена ствар неопходна за задовољење основних животних потреба, што значи да је даље нормално одвијање живота без те ствари немогуће (нпр. кућа у којој оштећени стално и свакодневно живи, стока и живина ако је у питању сеоско домаћинство коме оне служе за исхрану, инвалидска колица или возило које је неопходно за редовно животно функционисање  особе са инвалидитетом, фрижидер, шпорет и слични апарати који су неопходни за чување и спремање хране итд.) На овај начин су изузете викендице, гараже, аутомобили, мотори, телевизори итд. 

ВРСТА И ВИСИНА ПОМОЋИ

Члан 10.

Државна помоћ може бити у виду исплате одређеног новчаног износа или давању одређених материјалних добара, бесповратно или са обавезом враћања,  или у виду услуга.

Влада уредбом утврђује врсту помоћи, критеријуме и мерила за утврђивање висине помоћи.

Уколико се државна помоћ додељује са обавезом враћања, Влада уредбом утврђује рокове, услове и начин враћања средстава.

Овим чланом Влада је овлашћена да у зависности од конкретних околности утврди врсту и висину помоћи као и критеријуме и мерила за утврђивање права на државну помоћ. Ово стога што је државна помоћ условљена врстом и висином штете, као и чињеницом да се ради о акту солидарности, а не одштетној активности.

НАДЛЕЖНО МИНИСТАРСТВО

Члан 11.

Министарство у чијем је делокругу систем локалне самоуправе усклађује активности утврђене овим Законом и одговорно је за спровођење овог Закона, предузима мере и радње у циљу пружања државне помоћи, врши потребне набавке добара и услуга, усклађује и усмерава рад других органа и организација укључених у пружање државне помоћи, предлаже Влади доношење одговарајућих аката, надзире примену закона и обавља друге послове у циљу остваривања ефикасне и законите државне помоћи.

Сматрамо да је потребно одредити надлежни орган за спровођење ових активности. Имајући у виду да се право грађана на помоћ утврђује кроз активности локалне самоуправе (формирање комисија за процену штета, поступак утврђивања права на државну помоћ), сматрамо да је најцелисходније да надлежан орган буде министарство надлежно за послове локалне самоуправе. Ово посебно што су у нашој пракси врло често обједињени у оквиру једног министарства и послови локалне самоуправе и државне управе. Наравно, уколико би се извршила одређена кодификација законодавства које се односи на елементарне непогоде и то у фази превенције, заштите и спасавања и помоћи и обнове након елементарне непогоде, онда би вероватно постојао и посебан субјект/орган чија би то била надлежност, те би и послови утврђени овим законом онда били у надлежности тог органа.                                                                 

ИЗВОРИ СРЕДСТАВА

Члан 12.

Средства за државну помоћ након елементарних непогода обезбеђују се из:

1) буџета Републике Србије; 

2) донација;

3) прилога и поклона; 

4) примања од задуживања; 

5) примања од продаје финансијске имовине; 

6) средстава јавних предузећа и других облика организовања чији је оснивач Република Србија; 

7) других извора у складу са законом. 

На поднеске, радње и издавање документације потребне за остваривање права на државну помоћ у складу са овим законом, не плаћају се административне таксе и друге накнаде за услуге и радње републичких, покрајинских органа и органа јединица локалне самоуправе. 

На донације у новцу буџету Републике Србије, Аутономне покрајине односно јединице локалне самоуправе не плаћају се провизије нити друге врсте накнада финансијским институцијама за финансијске трансакције и друге услуге које су неопходне за реализацију донације. 

На донације учињене у материјалу и услугама посредством државних органа, органа аутономне покрајине и јединице локалне самоуправе не плаћа се порез на додату вредност.   

Овим чланом су утврђени извори финансирања државне помоћи и предвиђено ослобођење од административних такси и накнада за услуге и радње републичких, покрајинских и органа јединица локалне самоуправе, као и ослобођење плаћања пореза за донације у материјалу и услугама.  Такође, предвиђено је да се не могу наплаћивати провизије нити друге врсте накнада у вези са финансијским трансакцијама које се односе на реализацију донација у буџет. Имајући у виду изворе финансирања државне помоћи и чињеницу да помоћ у случају елементарних непогода представља акт хуманости и солидарности, аутори сматрају да би плаћање таквих услуга било у супротности са смислом и духом увођења оваквог вида помоћи грађанима.  

ЈАВНЕ НАБАВКЕ

Члан 13.

На набавке добара и услуга који су неопходни за реализацију државне помоћи примењује се отворени поступак јавне набавке прописан Законом о јавним набавкама, осим уколико међународним уговором није другачије одређено. Уговором о донацији од стране државе или међународне организације може се предвидети примена прописа те државе или организације о поступку јавне набавке.

Набавке из става 1. овог члана утврђују се уредбом из члана 8. став 2. 

Набавке из става 1. овог члана спроводи надлежно министарство, а могу их спроводити и јединице локалне самоуправе и други субјекти на основу уредбе из члана 8. став. 2. или одлуке надлежног министарства и уз обавезу да представник министарства учествује као члан комисије за спровођење јавне набавке. 

У поступку јавне набавке из става 1. овог члана не примењују се одредбе Закона о јавним набавкама које се односе на план набавки, претходно обавештење, начин доказивања обавезних и додатних услова за учешће у поступку јавне набавке, рокове за подношење понуда и рокове за одлучивање Републичке комисије за заштиту права у поступцима јавних набавки (у даљем тексту: Републичка комисија). 

Овим чланом је као правило предвиђен отворени поступак јавне набавке уређен чланом 32. Закона о јавним набавкама („Службени гласник РС“, бр. 124/2012 и 12/2015). Ставом 2. је одређено да се уредбом коју доноси Влада о врсти и критеријумима и мерилима за одређивање висине помоћи, одређују и јавне набавке које ће се извршити. Јавну набавку може вршити надлежно министарство или други субјекти по одлуци министарства и уз учешће представника министарства. На крају овим чланом су искључене одредбе Закона о јавним набавкама које се односе на план набавки, претходно обавештење, начин доказивања обавезних и додатних услова за учешће у поступку јавне набавке, рокове за подношење понуда и рокове за одлучивање Републичке комисије за заштиту права у поступцима јавних набавки, а што се уређује овим Законом. 

НАЧИН ДОКАЗИВАЊА УСЛОВА ЗА УЧЕШЋЕ У ЈАВНОЈ НАБАВЦИ

Члан 14.

Испуњеност обавезних и додатних услова за учешће у поступку јавне набавке, доказује се достављањем изјаве којом понуђач под пуном материјалном и кривичном одговорношћу потврђује да испуњава услове.

РОК И ПОЗИВ ЗА ПОДНОШЕЊЕ ПОНУДА

Члан 15.

Рок за подношење понуда не може бити краћи од десет дана од дана објављивања позива за подношење понуда. Позив за подношење понуда за јавне набавке објављује се и на интернет страници министарства, а ако поступак јавне набавке спроводи јединица локалне самоуправе, односно други субјекат, онда и на интернет страници јединице локалне самоуправе, односно субјекта који спроводи поступак јавне набавке. 

ЗАШТИТА ПРАВА У ПОСТУПКУ ЈАВНЕ НАБАВКЕ

Члан 16.

Захтев за заштиту права не задржава даље активности наручиоца у поступку јавне набавке.

Наручилац може и пре истека рока за подношење захтева за заштиту права да закључи уговор о јавној набавци. 

Републичка комисија за заштиту права у поступцима јавних набавки је дужна да о захтеву за заштиту права одлучи решењем у року од пет дана од дана пријема уредног захтева за заштиту права. 

О жалби против закључка наручиоца, Републичка комисија је дужна да одлучи у року од три дана од дана пријема жалбе. 

Републичка комисија је дужна да одлуку из става 3. и 4. овог члана достави наручиоцу, подносиоцу захтева и изабраном понуђачу, у року од два дана од дана доношења. 

ПРИМЕНА ДРУГОГ ПОСТУПКА ЈАВНЕ НАБАВКЕ

Члан 17.

Јединица локалне самоуправе, односно други субјект, који на основу уредбе или одлуке надлежног министарства спроводи јавну набавку може, по прибављеној сагласности министарства,  одлучити да за набавке добара и услуга, примени и други поступак јавне набавке предвиђен Законом о јавним набавкама, ако су за то испуњени прописани услови.

Члан 18.

У случају из члана 10. овог закона не примењују се одредбе Закона о јавним набавкама које се односе на план набавки, претходно обавештење, начин доказивања обавезних и додатних услова за учешће у поступку јавне набавке и прибављање мишљења Управе за јавне набавке о основаности преговарачког поступка без објављивања позива за подношење понуда. 

Испуњеност обавезних и додатних услова за учешће у поступку јавне набавке, може да се доказује на начин прописан чланом 7. овог закона. 

Члановима 6-11 се убрзава отворени поступак јавних набавки утврђен Законом о јавним набавкама, уз могућности примене и другог поступка предвиђеног Законом о јавним набавкама. Ово стога што поступци јавних набавки могу да трају прилично дуго, што би у случају давања помоћи због елементарне  непогоде, прилично отежало положај прималаца помоћи и донекле обесмислило саму идеју брзе и адекватне помоћи грађанима. С друге стране, потребно је очувати основне принципе јавних набавки, а пре свега транспарентност и објективност при одабиру понуђача. Стога су аутори овог модела делимично преузели решења из Закона о отклањању последица поплава у Републици Србији („Службени гласник РС“, број 75/2014), која су се у пракси показала веома добрим. 

ИЗВЕШТАЈ О РЕАЛИЗАЦИЈИ ЈАВНИХ НАБАВКИ

Члан 19.

Извештај о реализацији набавки спроведених према овом закону објављује се на интернет страници министарства и субјекта који је спровео јавну набавку.

ТОК ПОСТУПКА ЗА УТВРЂИВАЊЕ ПРАВА НА ДРЖАВНУ ПОМОЋ

Члан 20.

Јединица локалне самоуправе упућује захтев Влади да одређени догађај утврди као елементарну непогоду.

Влада проверава испуњеност услова и утврђује да је наступила елементарна непогода или одбија захтев.
ПРИЈАВА ШТЕТЕ

Члан 21.

Јединица локалне самоуправе без одлагања, а најкасније у року од 15 дана од утврђења да је наступила елементарна непогода, позива грађане да пријаве насталу штету у року који не може бити краћи од 15 ни дузи од 60 дана од дана објављивања позива.

Изузетно, у случају спречености, пријава штете се може извршити у року од 15 дана од дана престанака спречености, а најкасније у року од 6 месеци од дана објављивања позива. 

Поступак за пружање државне помоћи покреће се пријавом штете. 

Поступак којим се утврђује право на државну помоћ се води у складу са одредбама Закона којим се уређује општи управни поступак, уколико овим Законом није другачије одређено.

Овим чланом су дефинисани рокови за  подношење пријаве настале штете. Такође, предвиђени су и субјективни и објективни рок у ком странка, ако је из објективних разлога  пропустила да пријави штету, може штету накнадно пријавити. У том случају предвиђен је објективни рок од 6 месеци, што је релативно дугачак рок, знатно дужи него што је предвиђено Законом о општем управном поступку („Службени лист СРЈ“, бр. 33/1997 и 31/2001 и“ Службени гласник РС“, број 30/2010)  за примену института повраћај у пређашње стање. Ово је учињено стога што елементарне непогоде могу изазвати тешке последице по живот и здравље људи, те је могуће да је странка у физичкој немогућности да реагује у року од 3 месеца, колико је предвиђено за подношење захтева за повраћај у пређашње стање у управном поступку. С друге стране, прописивање неког још дужег рока за накнадно подношење захтева би онемогућило завршетак процеса доделе државне помоћи у разумном року и продужило би неизвесну ситуацију у погледу обима и завршетка активности доделе државне помоћи. Ставом 3. овог члана је пријава штете одређена као иницијални акт – захтев за покретање поступка у смислу одредби Закона о општем управном поступку, тако да моментом пријаве штете почиње овај посебан управни поступак. 

ПРОЦЕНА ШТЕТЕ

Члан 22.

Јединица локалне самоуправе без одлагања образује потребан број комисија које врше процену штете настале након елементарне непогоде на стварима грађана у складу са Упутством о јединственој методологији за процену штете од елементарних непогода.

Јединица локалне самоуправе се стара о јединственој и усаглашеној примени Упутства о јединственој методологији за процену штете од елементарних непогода. 

Овим чланом се предвиђа примена Упутства о јединственој методологији за процену штете („Службени лист СФРЈ“ број 24/1978). На основу тада важећег Закона о статистичким истраживањима од интереса за целу земљу („Службени лист СФРЈ“ број 13/1973) директор Савезног завода за статистику је прописао Упутство о јединственој методологији за процену штете од елементарних непогода. Јединственом методологијом  обезбеђује се  примена истих принципа и метода процењивања код свих организованих процена штета изазваних различитим узроцима, а нарочито поплавама и земљотресима већих размера као И штета насталих услед других узрока као што су: пожари, суше, олује и град, клизање земљишта, епидемије, епизоотије, штете од биљних болести и разних врста штеточина у пољопривреди и друге непогоде (несреће) које проузрокују штете већих размера. По овој методологији процењују се и штете проузроковане загађењем земљишта, воде и ваздуха, као и друге штете већих размера настале услед техничких недостатака или других узрока. Циљ процене штете јесте утврђивање врсте и величине штета а предмет процене су: 1) директне, односно, непосредне штете на оштећеним и уништеним средствима, материјалним и културним добрима, 2) трошкови изазвани директним штетама и 3) индиректне штете. 
Имајући у виду да процену штете може вршити више комисија на терену, важно је да њихови критеријуми буду усаглашени те је стога ставом 2. овог члана предвиђено да се јединица локалне самоуправе стара о јединственој и усаглашеној примени Упутства.

Упутство је застарело и треба га осавременити!

ВЕРИФИКАЦИЈА ПРОЦЕНЕ ШТЕТА

Члан 23.

Влада врши верификацију процене штете коју су извршиле комисије које је образовала јединица локалне самоуправе.                                                                                                                                                         

Верификација је стручни поступак који подразумева потврђивање исправности и тачности процене штете коју су, на основу Упутства о јединственој методологији за процену штета од елементарних непогода, извршиле комисије које је формирала јединица локалне самоуправе.                         

Влада уредбом уређује поступак и обим верификације процене штета. 

Верификацијом руководи надлежно министарство из члана 4. овог закона. 

Уколико се у поступку верификације утврде неправилности, министарство ће о томе обавестити јединицу локалне самоуправе са обавезујућим упутством како да се неправилности исправе.

Уколико су неправилности већег обима, министарство ће преузети организацију процене штете о трошку јединице локалне самоуправе.

Овај члан 15. је последица досадашње праксе која је показала значајне мањкавости у поступцима процене штета. Те мањкавости се односе како на неуједначене критеријуме, тако и на различите неправилности у поступку процене штете. Стога сматрамо да је неопходно извршити контролу овог процеса, у обиму који ће се одредити Уредбом. Овим чланом су предвиђена и решења за случај да верификација укаже на неправилности мањег или већег обима, што до сада није било уређено у правном систему. У првом случају Министарство ће упутити јединицу локалне самоуправе како да отклони неправилности а у другом ће преузети вршење процене штете о трошку јединице локалне самоуправе.
Члан 24.

По пријави штете, извршеном утврђивању, процени и верификацији штете орган јединице локалне самоуправе наставља поступак за утврђивање права на државну помоћ, позивом странци да се изјасни о верификованом записнику о процени штете и другим релевантним околностима од значаја за утврђивање права на државну помоћ. 

Уколико се странка која је уредно позвана не одазове позиву, а не оправда свој изостанак, сматраће се да је сагласна са верификованим записником.

Члан 25.

О свакој пријави штете се мора спровести поступак. 

Првостепено решење о праву на државну помоћ, по спроведеном поступку, применом услова, критеријума и мерила из уредбе из члана 3. овог Закона, доноси надлежни орган јединице локалне самоуправе и доставља га подносиоцу захтева.

Јединица локалне самоуправе доставља решење и Министарству из члана 4. овог Закона, као и органу надлежном за правну заштиту имовинских права и интереса Републике Србије, електронским путем, са свим списима предмета.

У поступању са електронским документима из става 3. овог члана примењују се одредбе Уредбе о електронском канцеларијском пословању органа државне управе („Службени гласник РС”, број 40/2010).  

Против  првостепеног решења може се изјавити жалба Комисији за елементарне непогоде Владе, која доноси коначно решење.
Против коначног решења Комисије за елементарне непогоде Владе може се покренути управни спор.

Против пресуде Управног суда може се поднети Захтев за преиспитивање судске одлуке Врховном касационом суду. 

Овим чланом се предвиђа надлежност јединице локалне самоуправе за вођење првостепеног поступка за доделу државне помоћи применом услова, критеријама и мерила које прописује Влада. Поступак се води у складу са одредбама Закона о општем управном поступку („Службени лист СРЈ“, бр. 33/1997 и 31/2001 и „Службени гласник РС“, број 30/2010)  уколико овим Законом није другачије одређено. Као другостепени орган одређена је Владина комисија за елементарне непогоде, и она доноси коначно решење, а против кога је могуће покренути управни спор. 

С обзиром на то да је  управни спор данас  искључиво једностепени судски поступак, те да не постоји могућност редовне правне заштите странака у тој врсти судског спора, да би се избегло евентуално непоштовање права на делотворни правни лек из члана 13. Европске конвенције о заштити људских права и основних слобода, као и права на правно средство из члана 36. став 2. Устава Републике Србије, у ставу 6. овог члана је искоришћена могућност предвиђена чланом 49. став 2. тачка 1.  Закона о управним споровима (“Службени гласник РС”, број 111/2009) да се у управним споровима против управних аката донетих на основу одредби овог Закона,   предвиди употреба Захтева за преиспитивање судске одлуке,  као ванредног правног средства  прописаног  Законом  о управним споровима (члан 49-55),  који по ширини разлога за употребу одговара жалбеним разлозима. Прописивањем таквог  ванредног правног средства овим Законом, грађанима се значајно проширује степен правне заштите  у свим поступцима за пружање државне помоћи након елементарне  непогоде. Оваквим решењем  се омогућава да се законитост свих управних аката   донетих  у овом посебном управном  поступку преиспита не само пред Управним судом, већ и пред Врховним касационим судом,  као највишим редовним судом  у Републици Србији. 

Овим чланом је предвиђено и достављање решења и списа предмета електронским путем. Разлог за ово решење је у надзорној функцији Министарства и евентуалном обавештавању Државног правобранилаштва, уколико постоји потреба за изјављивањем жалбе.

СПРОВОЂЕЊЕ СВИХ УПРАВНИХ АКТИВНОСТИ НА ЈЕДНОМ МЕСТУ

Члан 26.

Јединица локалне самоуправе ће ради лакшег остваривања права грађана на државну помоћ након елементарне непогоде предвидети једну организациону јединицу општинске, односно градске управе којој ће грађани подносити све пријаве, захтеве и друге поднеске или тражити информације  које се тичу остваривања права и правних интереса прописаних овим Законом. 

Прописивање организационе јединице општинске, односно градске управе којој се грађани могу обраћати ради остваривања државне помоћи након елементарне непогоде, не утиче на стварну и месну надлежност органа прописаних овим Законом, нити на право странке да се непосредно обраћа надлежном органу. 

Пријава, захтев и други поднесак примљен на месту из става 1 овог члана, орган који га је примио, по службеној дужности, без одлагања доставља органима надлежним за одлучивање, односно поступање по пријави, захтеву или другом поднеску. 

Рок за одлучивање, односно поступање по пријави, захтеву или другом поднеску поднетом на месту из става 1 овог члана, рачуна се од дана подношења пријаве, захтева или другог поднеска.
С обзиром на то да је  у поступку остваривања државне помоћи након елементарне непогоде  прописаног овим Законом  предвиђена надлежност  више органа, који припадају,  не само различитим нивоима организације власти, од локалног до државног нивоа, већ и различитим гранама власти, од управне, извршне, до судске власти, ради олакшавања правне позиције грађана и стварања додатних услова за ефикасније одвијање ове врсте поступка, предвиђено је прописивање једног места на коме грађани могу да обаве све активности неопходне за остваривање њихових  права и правних интереса у вези добијања државне помоћи, независно од тога да ли је у питању тражење само неопходне информације или обрасца, односно неког другог документа, или формално подношење пријаве, захтева или другог поднеска намењеног органу локалне самоуправе, министарству, Влади или Управном и Врховном касационим  суду. Увођење могућности за грађане да  све активности у  поступку  остваривања државне помоћи након елементарне непогоде остваре на једном месту, и то управо  оном  које је најближе месту њиховог пребивалишта,  у правни систем Републике Србије се по први пут кроз ову врсту посебног управног поступка уводи институт јединственог управног места предвиђен Директивом ЕУ о  службама у унутрашњем тржишту (Directive 2006/123/EC of the European Parliament and of the  Council of 12 December 2006 on services in the internal market), који би након планиране реформе Закона о општем управном поступку,  требало да постане и општи правни институт  у сваком  управном  поступку  у оквиру кога је потребно ради  остваривања права и правних интереса странака  спровести више управних активности које су у надлежности два или више различитих органа. 

ЗАШТИТА ИМОВИНСКИХ ПРАВА И ИНТЕРЕСА ДРЖАВЕ СРБИЈЕ

Члан 27.

Орган надлежан за заштиту имовинских права и интереса Републике Србије је овлашћен да изјави жалбу, односно покрене управни спор против решења којим је повређен пропис у корист странке а на штету јавног интереса.

Овим чланом се у складу са чланом 213 Закона о општем управном поступку овлашћује државно правобранилаштво да може изјавити жалбу. Право на покретање управног спора произилази из члана 11 Закона о управним споровима.

ОБАВЕШТАВАЊЕ ЈАВНОСТИ О ДРЖАВНОЈ ПОМОЋИ

Члан 28.

Јединица локалне самоуправе је обавезна да све информације које се тичу државне помоћи објави на посебној интернет страници јединице локалне самоуправе. 

Јединица локалне самоуправе је дужна да на огласној табли, интернет страници и на други погодан начин учини доступним јавности првостепено и другостепено решење након достављања странци. 

Министарство је дужно да обезбеди доступност свих информација, путем интернет презентације, о приливима донаторских средстава, донаторима, извршеним исплатама и примаоцима помоћи у новцу односно робама и услугама. 

При објављивању података посебна пажња поклања се заштити података о личности, тако да не буде објављен ни један податак о личности који није неопходан да би се јавност обавестила о државној помоћи.

Овим чланом се жели постићи пуна транспарентност поступка пружања државне помоћи након елементарне непогода. Наравно, иако то није потребно посебно напомињати, аутори су одлучили да истакну потребу поштовања Закона о заштити података о личности („Службени гласник РС”, бр. 97/2008, 104/2009, 68/2012 и 107/2012), пре свега имајући у виду да се и данас, шест година након усвајања тог Закона, дешавају случајеви када државни органи направе пропуст у погледу заштите података о личности.
ИЗВЕШТАВАЊЕ

Члан 29.

Министарство подноси Влади свака три месеца извештај о току поступка доделе државне помоћи, броју корисника и проценама штете као и коначни извештај по окончању поступка доделе државне помоћи.

Извештаји се објављују на интернет страници министарства.
Овим чланом је Министарство обавезано да извештава јавност и Владу, једним целовитим извештајем, о свим аспектима поступка доделе државне помоћи, свака три месеца као и да по окончању поступка доделе државне помоћи сачини и објави коначан извештај.

ЕВИДЕНЦИЈА

Члан 30.

О свим записницима, поднесцима и предметима за доделу државне помоћи јединица локалне самоуправе води посебну евиденцију у складу са прописима којима се уређује канцеларијско пословање.

Садржину и начин вођења посебне евиденције прописује министар надлежан за послове локалне самоуправе.

Овим чланом се жели постићи већа ажурност и боља проверљивост у погледу предмета за доделу државне помоћи. Наиме, пракса је показала да је притисак на управу јединице локалне самоуправе изузетно велики након елементарне непогоде услед чега долази до проблема који се тичу ажурности, прегледности и вођења предмета.  
ЧУВАЊЕ ПРЕДМЕТА

Члан 31.

Предмети о додели државне помоћи чувају се трајно у складу са прописима којима се уређује област документарне грађе и архива.

Овим чланом се утврђује обавеза трајног чувања предмета о додели државне помоћи. Ово стога што би, а у складу са Уредбом о чувању регистратурског материјала с роковима чувања („Службени гласник РС“, број 44/1993),  неки од предмета били чувани трајно а неки одређени временски период, а сви се односе на једну правну и фактичку ситуацију. Дакле да би се избегла оваква ситуација и очувало јединство ове архивске грађе, приступило се решењу из члана 22. 

ПРЕЛАЗНА И ЗАВРШНА ОДРЕДБА

Члан 32.

Пропис из члана 21. биће донет у року од три месеца од дана ступања на снагу овог закона.

Члан 33.

Закон ступа на снагу осам дана од дана објављивања у Службеном гласнику Републике Србије. 

О б р а з л о ж е њ е

I.  УСТАВНИ ОСНОВ

Уставни основ за доношење овог Закона садржан је у члану 97. тачка 2. Устава Републике Србије према коме Република Србија уређује и обезбеђује, између осталог, остваривање и заштиту слобода и права грађана, уставност и законитост и поступак пред судовима и другим државним органима.

II. РАЗЛОЗИ ЗА ДОНОШЕЊЕ ЗАКОНА

У последње две деценије Србију је погодило више елементарних непогода са тешким последицама укључујући и људске жртве: земљотрес у Колубарском округу 1998. године (Мионица и друга места), земљотрес у Краљеву 2010. године, више поплава (Јаша Томић…), клизишта, шумских пожара и др.

На основу бројних притужби оштећених грађана, уочен је низ мањкавости у нормативном уређењу и практичном раду на санацији штета и расподели средстава солидарне помоћи. Обнова након земљотреса у Колубарском округу још увек није завршена и у сваком погледу је незадовољавајућа. Слично је и са поплавом у насељу Јаша Томић, јер иако су у том случају постигнути нешто бољи резултати, далеко су од задовољавајућих. Обнова након земљотреса у Краљеву дефинитивно је показала последице нерегулисаног поступка и непостојања јасних критеријума за расподелу средстава солидарности. О захтевима грађана одлучивали су штабови за ванредне ситуације, и то у форми закључка, без образложења, односно навођења одлучних чињеница и разлога за конкретну одлуку, без поуке о правном средству и без могућности да се одбијен захтев оспори пред вишим органом.
Испоставило се да у погледу надлежности и односа између државне и локалне власти постоји правна неизвесност, да је изостао ефикасан и уређен надзор над обављањем поверених послова, да је одлучивање недовољно транспарентно, да су критеријуми променљиви, поступак импровизован, право на правну заштиту и правни лек недовољно доступно, а многи грађани су остали без помоћи иако им је утврђена штета, док су други грађани у истој или сличној ситуацији били помогнути.
Помоћ  је у неким случајевима била непропорционална штети - некад у корист грађана (а на штету јавног интереса), а некад на штету грађана (и на штету јавног интереса). Истовремено, указивано је да се део средстава солидарности ненаменски користи, што изазива оправдано незадовољство оштећених, који сматрају да иначе скромна и ограничена средства треба правично и правилно распоредити.
И данас је велики број грађана, претежно социјално угрожених, приморан да и даље користи оштећене објекте, који су услед протока времена додатно пропали, па су многи од њих доведени у позицију да живе у неприхватљивим и по живот опасним условима.
Законом о коришћењу средстава за санацију и заштиту од елементарних непогода
, регулисана је могућност и услови да се јединицама локалне самоуправе одобре средстава за изградњу и поправку објеката уништених или оштећених у елементарној непогоди.

Међутим, у ситуацијама када држава издвоји и локалној самоуправи достави одређен износ средстава ради помоћи грађанима за санирање штете од елементарне непогоде, јављају се следећи проблеми:

· недостатак прописа којим су утврђени надлежни органи, поступак, рокови и прописани критеријуми на основу којих се врши утврђивање редоследа за доделу средстава за санацију штете (рангирање) лицима која су погођена елементарном непогодом;
· није установљен орган надлежан да одлучује по приговорима/жалбама на одлуке о захтевима грађана, како у погледу основаности самог захтева, приоритета за предузимање мера на изградњи или санацији објекта, тако и у погледу висине средстава која се у ту сврху додељују.
Полазећи од одредби Устава које регулишу право на једнаку заштиту права и на правно средство, имајући при том у виду и социјалну заштиту као право грађана и породица којима је неопходна друштвена помоћ ради савладавања социјалних и животних тешкоћа и стварања услова за задовољавање основних животних потреба, Влади РС је упућено мишљење
 о потреби доношења прописа којим ће се прецизно утврдити поступак и установити критеријуми, како би се гарантовао равноправан третман и правна сигурност приликом расподеле солидарне помоћи и санације штете од елементарних непогода. 

Доношењем Закона о отклањању последица поплава у Републици Србији
 и пратећих Уредби држава је, неспорно, направила позитиван помак тиме што је регулисала поступак усмерен на отклањање последица поплава и активирања клизишта на подручју погођеном поплавама из маја 2014. године. Међутим, тај Закон се не односи на друге елементарне непогоде и његово дејство је орочено на период од једне године од дана ступања на снагу. 

Имајући у виду да и даље нису донети прописи који регулишу поступак и успостављају критеријуме за доделу помоћи грађанима у санирању последица елементарних непогода које су се догодиле пре 2014. године, као и оних које ће се евентуално тек догодити на територији Републике Србије, у новом мишљењу
 које је упућено у поступку по притужби грађанке из околине Мионице, Заштитник грађана је најавио да ће Влади Републике Србије или Народној скупштини упутити иницијативу, односно предлог закона за чије доношење се и тим мишљењем залаже.

Предложени Модел закона садржи начела и принципе који гарантују законитост, равноправност, ефикасност, рационално трошење државних средстава..., а уз одређене корекције, може одмах ући у процедуру јавне расправе и након тога, као предлог Владе, бити упућен Народној скупштини на усвајање. 

III. ОБЈАШЊЕЊЕ ОСНОВНИХ ПРАВНИХ ИНСТИТУТА И ПОЈЕДИНАЧНИХ РЕШЕЊА 

Саставни је део Модела закона о државној помоћи после елементарне непогоде и дат је посебно уз сваку од појединачних законских одредби.

� Назив Закона јасно указује да се овде ради о помоћи државе грађанима, а не о накнади штете. То је веома важно да потенцијални корисници не би погрешно разумели (што је до сада био чест случај) да је у питању накнада штете. Дакле, у складу са начелом солидарности, држава помаже грађанима који су претрпели штету услед елементарне непогоде. 


� Термин „физичко лице“ користи се да би били обухваћени како страни држављани, тако и лица без држављанства (апатриди).


� „Службени гласник РС“, број 50/1992.


�  Мишљење дел. бр. 16693 од 13.06.2014. године.


� „Службени гласник РС“, број 75/2014.


�  Мишљење дел. бр. 22647 од 04.08.2014. године.

